Δείτε όλες τις τελευταίες Ειδήσεις από την Ελλάδα και τον Κόσμο, τη στιγμή που συμβαίνουν, στο Protothema.gr

Ο δήμαρχος Ραφήνας Βαγγέλης Μπουρνούς, μιλώντας στον ΑΝΤ1 καταγγέλλει ότι κατά τη χθεσινή κατάθεσή του στην ανακρίτρια τους παρουσιάστηκαν πλαστά έγγραφα, τα οποία φέρουν την υπογραφή της Συμβούλου της Περιφέρειας Αττικής, κ.Τσούπρα.Σύμφωνα με τον ίδιο, πρόκειται προφανώς για την αναπληρώτρια σε θέματα Πολιτικής Προστασίας της Περιφέρειας Αττικής, η οποία προσκόμισε έγγραφο στο οποίο φαίνεται ότι συνεδρίασε Συντονιστικό Όργανο, κατά τη διάρκεια της πυρκαγιάς, το οποίο δεν συνεδρίασε ποτέ.Στο ίδιο πλαστό έγγραφο, σύμφωνα με τον Δήμαρχο Ραφήνας, φαίνεται ότι στη συνεδρίαση του Συντονιστικού που υποστηρίζει πως δεν έγινε ποτέ, συμμετείχε τόσο ο Δήμαρχος Διονύσου, όσο και ο ίδιος, στον οποίο δόθηκε εντολή εκκένωσης της περιοχής.Ωστόσο, ο Βαγγέλης Μπουρνούς διαψεύδει τα παραπάνω, τονίζοντας πως «αυτοί είναι πολλοί και εγώ είμαι ένας, αλλά έχω τις αποδείξεις στα χέρια μου, θα τις καταθέσω και τότε θα δούμε ποιος θα πάει φυλακή» και αναφερόμενος στα αποδεικτικά στοιχεία έκανε λόγο για μάρτυρες και υλικό από τις κάμερες διαχείρισης της κυκλοφορίας.Όπως εξήγησε ο ίδιος, το έγγραφο που κατατέθηκε με τα πρακτικά της επίμαχης συνεδρίασης, αναφέρει ότι το Συντονιστικό συγκλήθηκε στις 20:30 και ολοκληρώθηκε στις 21:00, καθώς και ότι σε αυτό συμμετείχε και η Πυροσβεστική και η Ελληνική Αστυνομία.Σε επικοινωνία που είχε ο ΑΝΤ1 με την κ.Τσούπρα, η περιφερειακή Σύμβουλος διέψευσε τον Δήμαρχο Ραφήνας και ως μάρτυρες της συνεδρίασης που καταγγέλλει ο Β.Μπουρνούς ότι δεν έγινε, επικαλείται τους Δημάρχους Διονύσου και Μαραθώνος.Ο Β.Μπουρνούς είπε ότι έχει στην κατοχή του τα πρακτικά της Συνεδρίασης που δεν έγινε ποτέ, ενώ σημείωσε ότι σε συνομιλία που είχε με τον Δήμαρχο Διονύσου του είπε ότι πήγε στο Συντονιστικό, το οποίο όμως δεν συνεδρίασε ποτέ, λόγω απουσιών.Ο ίδιος ο Δήμαρχος Διονύσου, σε επικοινωνία που είχε μαζί του ο ΑΝΤ1 επιβεβαίωσε ότι εστάλη sms για την εν λόγω συνεδρίαση, στην οποία μετέβη όμως έφυγε προτού αυτή ολοκληρωθεί. Ο Διονύσης Ζαμάνης είπε επίσης ότι, ο Β.Μπουρνούς δεν ήταν παρών στη συνεδρίαση, σημειώνοντας ότι προς το παρόν δεν θέλει να πει κάτι παραπάνω.Ο Δήμαρχος Ραφήνας, πάντως, δήλωσε ότι «ο Ηλίας Ψινάκης δεν φαίνεται παρών στη συνεδρίαση».«Αναφέρεται ότι μου έδωσαν προφορική εντολή εκκένωσης», υπογράμμισε διαψεύδοντας σε κάθε τόνο ότι είχε λάβει τέτοια εντολή. Μάλιστα, είπε πως ο δικηγόρος του θα καταθέσει μηνύσεις, καθώς επιχειρείται να μεταφερθούν οι ευθύνες.Επικαλούμενος το νόμο, επανέλαβε ότι «όταν η φωτιά επεκτείνεται σε περισσότερους από έναν Δήμο, η αρμοδιότητα εκκένωσης περνά στην Περιφέρεια» και ερωτηθείς εκ νέου γιατί δεν πήρε τη σχετική πρωτοβουλία, απάντησε πως «δεν έχω έλεγχο μια κατάστασης που επεκτείνεται σε ένα σημείο. Αυτός που έχει συνολική εικόνα και συντονίζει είναι οι πυροσβέστες, όμως δεν συναντήθηκα ποτέ με αυτούς».Ο Βαγγέλης Μπουρνούς ξεκαθάρισε, ερωτηθείς, ότι «κανένα κυβερνητικό στέλεχος δε με πήρε να μου πει να συγκαλύψω».Κληθείς να απαντήσει στο πότε γνώριζε ο ίδιος για τους νεκρούς, απάντησε ότι «ήξερε από την πρώτη στιγμή», αφού ήταν εγκλωβισμένος για δύο ώρες στο φλεγόμενο Μάτι. Μάλιστα, επιρρίπτοντας ευθείες βολές στην Πυροσβεστική είπε ότι «όταν η φωτιά πέρασε στο Μάτι, οι πυροσβέστες πήγαν και άραξαν στην ασφάλεια και εγώ πήγα μέσα κι έβλεπα τον κόσμο να καίγεται. Τα παιδιά της Πολιτικής Προστασίας έσωσαν πολύ κόσμο στο Κόκκινο Λιμανάκι», σημείωσε ότι δεν ξέρει αν η Αστυνομία γνώριζε, καθώς δεν επιχειρούσε στο σημείο, όμως κατηγόρησε την Πυροσβεστική ότι «ούτε η μπογιά των πυροσβεστικών δε χάλασε».